Kommissionens forordning (EF) nr. 2702/2000
af 11. december 2000
om forlængelse af de nationale myndigheders sidste frist for at træffe afgørelse om driftsprogrammer i 2000
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 46, og
ud fra følgende betragtninger:
(1) Kommissionens forordning (EF) nr. 411/97(3), senest ændret ved forordning (EF) nr. 1923/1999(4), indeholder gennemførelsesbestemmelser for så vidt angår driftsprogrammer, driftsfonde og finansiel EF-støtte.
(2) Ifølge artikel 5, 6 og 7 i forordning (EF) nr. 411/97 er 15. december sidste frist for, at medlemsstaterne kan godkende driftsprogrammer fra producentorganisationerne og meddele disse, hvor store driftsfondene bliver.
(3) Loftet over den finansielle EF-støtte til de enkelte producentorganisationer, som er fastsat i artikel 15, stk. 5, i forordning (EF) nr. 2200/96, er blevet ændret ved Rådets forordning (EF) nr. 2699/2000(5). Producentorganisationerne har ikke haft mulighed for at tage hensyn til dette loft, da de forelagde driftsprogrammer til gennemførelse i 2001.
(4) Forordning (EF) nr. 1257/1999 indeholder regler om udarbejdelse og gennemførelse af planer for udvikling af landdistrikterne. I henhold til samme forordnings artikel 37, stk. 3, skal der være sammenhæng mellem disse foranstaltninger og foranstaltninger, der gennemføres som led i de fælles markedsordninger. Tidsrammerne for forelæggelse og godkendelse af planer for udvikling af landdistrikterne, som er fastsat i artikel 44, stk. 2, er ikke blevet overholdt.
(5) De driftsprogrammer, der skal gennemføres i 2001, kan kun blive godkendt på et ordentligt grundlag, hvis der tages hensyn til loftet over den finansielle støtte til driftsfondene og indholdet af planerne for udvikling af landdistrikterne. For at give medlemsstaterne mulighed for at godkende driftsprogrammerne kan den frist, der i artikel 5, stk. 1 og 4, artikel 6, stk. 2, og artikel 7, stk. 2, i forordning (EF) nr. 411/97 er fastsat til den 15. december, forlænges.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
I forbindelse med driftsprogrammer, der skal gennemføres i 2001, kan medlemstaterne acceptere anmodninger om ændringer fra producentorganisationerne, hvis der i ændringerne tages hensyn til:
- den maksimale finansielle støtte, der er fastsat i artikel 15, stk. 5, i forordning (EF) nr. 2200/96 og/eller
- godkendte planer for udvikling af landdistrikterne som omhandlet i forordning (EF) nr. 1257/1999.
Artikel 2
Med henblik på godkendelse af nye eller ændrede driftsprogrammer, der skal gennemføres i 2001, og meddelelse af overslaget over den maksimale finansielle EF-støtte til driftsfondene, kan medlemsstaterne forlænge den frist, der i artikel 5, stk. 1 og 4, artikel 6, stk. 2, og artikel 7, stk. 2 i forordning (EF) nr. 411/97 er fastsat til den 15. december 2000.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. december 2000.